**Hilda Heine** (s. 6. huhtikuuta 1951 Jaluit, Tyynenmeren saarten huoltohallintoalue) on marshallinsaarelainen poliitikko ja pedagogi. Hänet valittiin vuonna 2016 Marshallinsaarten ensimmäiseksi naispresidentiksi. Heine oli sitä ennen toiminut muun muassa monissa saarten koulutusta kehittävissä tehtävissä ja maan opetusministerinä. Heine oli myös ensimmäinen marshallinsaarelainen, joka suoritti tohtorin tutkinnon.

Nuoruus ja opiskelu
-------------------

Hilda Heine syntyi Jaluitin atollilla vuonna 1951. Hänen vanhempansa olivat Bourne ja Kathy Heine. Isä toimi pastorina. Hilda kasvoi Jaluitilla ja kävi siellä peruskoulunsa. Hän muutti lukiota varten Majuroon ja sen jälkeen korkeakoulututkintoa varten Yhdysvaltoihin. Heine suoritti 1970 alemman korkeakoulututkinnon Oregonin yliopistossa ja maisterin tutkinnon Havaijin yliopistosta 1975.

Ura
---

### Opetustehtävissä ja -hallinnossa

Heine työskenteli valmistuttuaan Marshallinsaarilla Marshall Islands High Schoolin opettajana 1975–1980 ja opinto-ohjaajana 1980–1982. Community College of Micronesian täydennyskoulutusohjaajana Heine toimi 1982–1986, 1986–1990 College of Micronesian Majuron kampuksen hallintohenkilönä. Collegen rehtorina hän toimi 1990–1992.

Heine työskenteli vuodet 1992–1995 Marshallinsaarten opetusministeriössä. Hän asui 1995–2006 Honolulussa, jossa hän oli Pacific Resources for Education and Learningin palkkalistoilla. PREL:ssä hän jatkoi 2006–2011, jolloin hän toimi Majurolla ohjelmajohtajana. Heine suoritti 2004 väitöstukimuksensa Etelä-Kalifornian yliopistoon. Hän oli ensimmäinen marshallinsaarelainen tohtori.

### Ministeristä presidentiksi

Heine valittiin 2011 Marshallinsaarten parlamenttiin. Hän oli tuolloin ainoa 33-jäsenisen ainoa nainen. Heine valittiin Christopher Loeakin hallituksen opetusministeriksi.

Heine valittiin uudelleen parlamenttiin vuoden 2015 vaaleissa, joissa yhteensä kolme naista sai paikan. Heine nousi tammikuussa 2016 Marshallinsaarten presidentiksi. Vain kolme viikkoa presidenttinä toimineen Casten Nemran saatua epäluottamuslauseen parlamentti valitsi Heinen tämän seuraajaksi. Heinellä ei ollut vaaleissa vastaehdokkaita. Parlamentaarikoista 24 äänesti Heinen puolesta, 6 äänesti tyhjää ja 3 oli poissa.

Tammikuussa 2020 valittiin David Kabua hänen seuraajakseen Marshallinsaarten uudeksi presidentiksi.

Perhe
-----

Heine on naimisissa Thomas Kijinerin kanssa. Heillä on kolme lasta.

Lähteet
-------

1. 1 2 3 4 5  Biography of Her Excellency Hilda C. Heine, Ed.D President of the Republic of the Marshall Islands The Embassy of The Republic of The Marshall Islands (Taiwan).  Arkistoitu 7.1.2018. Viitattu 6.3.2018. (englanniksi)
2. 1 2  H.E. Dr. Hilda Heine Pacific Women in Politics. Viitattu 6.3.2018. (englanniksi)
3. ↑  Her Excellency Dr Hilda C. Heine Pacific Community. Viitattu 6.3.2018. (englanniksi)
4. ↑  Marshall Islands Pacific Women in Politics. Viitattu 6.3.2018. (englanniksi)
5. ↑  Garrett, Jemima: Hilda Heine elected first female Pacific leader as president of Marshall Islands ABC. Viitattu 6.3.2018. (englanniksi)
6. ↑  New president for Marshall Islands *RNZ*.  6.1.2020. Viitattu 21.1.2020. (englanniksi)

Aiheesta muualla
----------------

* Kuvia tai muita tiedostoja aiheesta **Hilda Heine** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat
* Australia

 |
|  |
| Henkilöt | 
* Trove

 |

 |